રામોલ પોલીસ સ્ટેશન કે જ્યાં આ કેસની તપાસ થઈ હતી ત્યાંના પીઆઈ કે. એસ. દવેએ જણાવ્યું કે, ‘આ કેસનો આરોપી ડૉ. પીયૂષ પટેલ હોમિયોપેથિકની ડિગ્રી ધરાવતો, એટલે કે તેની પાસે ગાયનેકોલોજિસ્ટ તરીકેની કોઈ ડિગ્રી જ નહોતી છતાં તે સ્ત્રીબીજનો વ્યાપાર કરતો હતો. અમદાવાદમાં મારી જાણ મુજબ સ્ત્રીબીજ દાનમાં દર્દીનું ગુનાઇત બેદરકારીને કારણે મોત થયું હોય તે પ્રકારનો આ પહેલો કિસ્સો છે. એ જ રીતે આ પ્રકારના કેસમાં કોઈ ડૉક્ટરને જેલ થઈ હોય તેવું પણ પહેલીવાર બન્યું છે.’ સોનલના મોતે દાનની આડમાં ચાલતાં સ્ત્રીબીજના વેપારનો ભાંડો ફોડી નાખ્યો છે. સાથે આખી પ્રક્રિયામાં રહેલા ખતરાનો પણ પર્દાફાશ કરી દીધો છે. હાલ વિશ્વ મહિલા દિવસ નજીકમાં છે ત્યારે માત્ર અમદાવાદ કે ગુજરાત જ નહીં, પરંતુ દેશ આખાની મહિલાઓએ આ મામલે જાણકારી મેળવી લેવી જરૃરી છે.